Document ID: 32001D0938

Απόφαση της Επιτροπής
της 28ης Δεκεμβρίου 2001
για την τροποποίηση, για πέμπτη φορά, της απόφασης 2001/740/ΕΚ όσον αφορά ορισμένα μέτρα προστασίας σχετικά με τον αφθώδη πυρετό στο Ηνωμένο Βασίλειο
[κοινοποιηθείσα υπό τον αριθμό Ε(2001) 4729]
(Κείμενο που παρουσιάζει ενδιαφέρον για τον ΕΟΧ)
(2001/938/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς(1), όπως τροποποιήθηκε τελευταία από την οδηγία 92/118/ΕΟΚ(2), και ιδίως το άρθρο 10,
την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς(3), όπως τροποποιήθηκε τελευταία από την οδηγία 92/118/ΕΟΚ, και ιδίως το άρθρο 9,
Εκτιμώντας τα ακόλουθα:
(1) Η απόφαση 2001/740/ΕΚ της Επιτροπής(4), όπως τροποποιήθηκε τελευταίααπό την απόφαση 2001/911/ΕΚ(5), αφορά ορισμένα μέτρα προστασίας σχετικά με τον αφθώδη πυρετό στο Ηνωμένο Βασίλειο.
(2) Η πλέον πρόσφατη εκδήλωση αφθώδους πυρετού στη Μεγάλη Βρετανία αναφέρθηκε στις 30 Σεπτεμβρίου 2001. Ορισμένες κομητείες στη Μεγάλη Βρετανία, οι οποίες αναγράφονται στο παράρτημα ΙΙΙ, δεν εμφάνισαν καμία εστία αφθώδους πυρετού κατά τη διάρκεια της παρούσας επιδημίας ενώ άλλες έχουν παραμείνει απαλλαγμένες από τη νόσο επί χρονικό διάστημα άνω των τριών μηνών.
(3) Επί πλέον, επειδή παρατηρήθηκαν πολύ ολίγες εκδηλώσεις εστιών αφθώδους πυρετού σε χοίρους και, ακόμη, οι πλέον σημαντικές περιοχές αναπαραγωγής και εκτροφής χοίρων στη Μεγάλη Βρετανία παρέμειναν απαλλαγμένες από την ασθένεια καθόλη τη διάρκεια της επιδημίας αυτής, η απόφαση 2001/911/ΕΚ θεσπίζει τους όρους για την αποστολή προς άλλα κράτη μέλη ζώντων χοιροειδών από τις περιοχές αυτές της Μεγάλης Βρετανίας.
(4) Η βελτιωμένη ζωοϋγειονομική κατάσταση επιτρέπει πλέον τη θέσπιση όρων για την ελεγχόμενη αποστολή προς άλλα κράτη μέλη ζώντων βοοειδών και χοιροειδών από τις περιοχές στη Μεγάλη Βρετανία όπου δεν υπήρξαν εστίες επί χρονικό διάστημα τουλάχιστον 90 ημερών. Όμως οι όροι αυτοί πρέπει να εφαρμόζονται με την επιφύλαξη των διατάξεων της απόφασης 98/256/ΕΚ(6) του Συμβουλίου, σχετικά με επείγοντα μέτρα για προστασία από τη σπογγώδη εγκεφαλοπάθεια των βοοειδών.
(5) Λαμβανόμενης υπόψη της βελτιωμένης ζωοϋγειονομικής κατάστασης, θα ήταν δυνατόν να καταστούν επιεικέστερες ορισμένες απαιτήσεις για την αποστολή κατεψυγμένου βοείου και χοιρείου σπέρματος.
(6) Επιπλέον, φαίνεται σκόπιμο να καταργηθούν στις ενδοκοινοτικές εμπορικές συναλλαγές ορισμένες συμπληρωματικές απαιτήσεις πιστοποίησης για ιπποειδή.
(7) Ήδη είναι πλέον δυνατή η εφαρμογή παρεκκλίσεων από ορισμένες απαιτήσεις όσον αφορά τη διαμονή και την επαφή, αναγκαίες προκειμένου να διασφαλίζεται η πιστοποιούμενη υγειονομική κατάσταση, και σε βοοειδή διακινούμενα μεταξύ εκμεταλλεύσεων ισοδύναμης υγειονομικής κατάστασης ή οι οποίες κατά τη νομοθεσία του Ηνωμένου Βασιλείου θεωρούνται ως ενιαία επιδημιολογική ομάδα.
(8) Επίσης θεωρείται σκόπιμο να επιτραπεί η καθοδόν συγκέντρωση χοίρων αναπαραγωγής καθαρής φυλής από περιορισμένο πλήθος εκμεταλλεύσεων κείμενων στις περιοχές που περιλαμβάνονται στο παράρτημα ΙΙΙ.
(9) Στο άρθρο 1 στοιχείο α) της οδηγίας 88/661/ΕΟΚ του Συμβουλίου, της 19ης Δεκεμβρίου 1988 σχετικά με τους ζωοτεχνικούς κανόνες που εφαρμόζονται στα αναπαραγωγά χοιροειδή, δίδεται ορισμός για τους χοίρους αναπαραγωγής καθαρής φυλής(7).
(10) Η κατάσταση πρέπει να επανεξεταστεί κατά τη συνεδρίαση της μόνιμης κτηνιατρικής επιτροπής που έχει προγραμματισθεί για τις 15-16 Ιανουαρίου έτους 2002 και τα μέτρα θα αναπροσαρμοστούν εφόσον κριθεί αναγκαίο.
(11) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 2001/740/ΕΚ τροποποιείται ως εξής:
1. Το άρθρο 1 παράγραφος 2 σημείο 2.2.) αντικαθίσταται από τα ακόλουθα: "2.2. Με την επιφύλαξη των διατάξεων της οδηγίας 64/432/ΕΟΚ του Συμβουλίου, της αποφάσεως 98/256/ΕΚ του Συμβουλίου και των περιορισμών διακίνησης ευπαθών ζώων εντός και μέσω της Μεγάλης Βρετανίας που εφαρμόζονται από τις αρμόδιες αρχές του Ηνωμένου Βασιλείου, και κατά παρέκκλιση από τις διατάξεις της παραγράφου 1, οι αρμόδιες αρχές μπορούν να επιτρέπουν την την αποστολή ζώντων ζώων ειδών ευπαθών στον αφθώδη πυρετό υπό τους ακόλουθους όρους:
- τα ζώα ανήκουν σε είδη που ορίζονται στην προβλεπόμενη στήλη του παραρτήματος ΙΙΙ·
- τα ζώα έχουν εκτραφεί εντός των περιοχών οι οποίες ορίζονται στην προβλεπόμενη στήλη του παραρτήματος III και αποστέλλονται από αυτές·
- η αποστολή των ζώων αυτών επιτρέπεται από τις αρμόδιες κτηνιατρικές αρχές του Ηνωμένου Βασιλείου και γνωστοποιείται τουλάχιστον τρεις εργάσιμες ημέρες πριν στις αρμόδιες κεντρικές κτηνιατρικές αρχές στο κράτος μέλος προορισμού και σε κάθε κράτος μέλος διέλευσης·
- κατά τις τελευταίες 90 ημέρες πριν από την αποστολή δεν έχουν εκδηλωθεί εστίες αφθώδους πυρετού στην αναγραφόμενη στο παράρτημα ΙΙΙ κομητεία·
- επί χρονικό διάστημα 30 ημερών πριν από τη φόρτωση, τα ζώα έχουν παραμείνει υπό την επιτήρηση των αρμόδιων κτηνιατρικών αρχών σε μια μόνο εκμετάλλευση ευρισκόμενη εντός των περιοχών που αναφέρονται στο παράρτημα ΙΙΙ και δεν έχει εμφανισθεί εστία αφθώδους πυρετού κατά τη διάρκεια τουλάχιστον των τελευταίων 30 ημερών στην περιοχή που περικλείεται σε κύκλο ακτίνας τουλάχιστον 10 km με κέντρο την εκμετάλλευση·
- επί χρονικό διάστημα 30 ημερών πριν από τη φόρτωση δεν έχουν εισέλθει στην εκμετάλλευση που αναφέρεται στην πέμπτη περίπτωση ζώα ειδών ευπαθών στον αφθώδη πυρετό, με εξαίρεση την περίπτωση ζώων προερχόμενων από προμηθεύτρια εκμετάλλευση ή προμηθεύτριες εκμεταλλεύσεις που υπόκειται(νται) σε ενιαία άδεια κατάληψης και θεωρούνται ως μία μόνη εκμετάλλευση όπου πληρούνται οι απαιτήσεις που προβλέπονται στην πέμπτη περίπτωση, οπότε η εν λόγω περίοδος μπορεί να μειωθεί σε 7 ημέρες·
- κατά τη μεταφορά τα ζώα δεν έρχονται σε επαφή με ζώα που δεν προέρχονται από την ίδια εκμετάλλευση αποστολής, εκτός από την περίπτωση ζώων που αποστέλλονται για άμεση σφαγή και χοίρων αναπαραγωγής καθαρής φυλής, οπότε είναι δυνατή η συγκέντρωση των ζώων καθοδόναπό όχι περισσότερες των τριών εκμεταλλεύσεις καθεμία από τις οποίες πληροί τους όρους που αναφέρονται στην πέμπτη περίπτωση·
- ζώα για αναπαραγωγή και απόδοση αποστέλλονται σε όχι περισσότερες από τρεις εκμεταλλεύσεις προορισμού και σε όχι περισσότερα από ένα άλλα κράτη μέλη·
Κατά παρέκκλιση των ανωτέρω διατάξεων, χοίροι αναπαραγωγής καθαρής φυλής που συγκεντρώνονται καθοδόν όπως προβλέπεται στην έβδομη περίπτωση αποστέλλονται μόνο σε μία και μόνη εκμετάλλευση προορισμού·
- τα ζώα μεταφέρονται υπό επίσημο έλεγχο με μεταφορικό μέσον το οποίο έχει καθαρισθεί και απολυμανθεί πρίν από τη φόρτωση η τη συγκέντρωση ζώων προς αποστολή από εκμεταλλεύσεις αναφερόμενες στην πέμπτη περίπτωση σε προορισμό εκτός των περιοχών που αναγράφονται στο παράρτημα Ι·
- στα υγειονομικά πιστοποιητικά που προβλέπονται στην οδηγία 64/432/ΕΟΚ του Συμβουλίου(8) και συνοδεύουν ζώντα βοοειδή ή χοιροειδή τα οποία αποστέλλονται από μέρη της επικράτειας του Ηνωμένου Βασιλείου τα οποία περιλαμβάνονται στο παράρτημα ΙΙΙ προς άλλα κράτη μέλη πρέπει να αναγράφονται τα ακόλουθα: 'Ζώα που πληρούν τις διατάξεις της απόφασης 2001/740/ΕΚ της Επιτροπής, της 19ης Οκτωβρίου 2001, σχετικά με ορισμένα μέτρα προστασίας από τον αφθώδη πυρετό στο Ηνωμένο Βασίλειο.'"
2. Το άρθρο 2 παράγραφος 2 στοιχείο δ πέμπτη περίπτωση αντικαθίσταται από τα ακόλουθα: "- κατά τη διάρκεια των τελευταίων 30 ημερών πριν από τη φόρτωση ή, στην περίπτωση των εκτρεφόμενων θηραμάτων, πριν από τη σφαγή στην εκμετάλλευση δεν έχουν εισέλθει ζώα ειδών ευπαθών στον αφθώδη πυρετό στην εκμετάλλευση, ή σε εκμεταλλεύσεις που υπόκεινται σε μία και μόνο άδεια κατάληψης και θεωρούνται ως μία και μόνη εκμετάλλευση, κατά τα αναφερόμενα στην τέταρτη περίπτωση. Το διάστημα αυτό είναι δυνατόν να μειωθεί σε 7 ημέρες στην περίπτωση κρέατος από βοοειδή και χοιροειδή, εφόσον τα ζώα προέρχονται από προμηθεύτρια εκμετάλλευση η οποία πληροί τις απαιτήσεις που προβλέπονται στην τρίτη περίπτωση."
3. Στο άρθρο 6 παράγραφος 3 εδάφιο γ) η δεύτερη περίπτωση διαγράφεται.
4. Στο άρθρο 12 διαγράφονται η τελευταία πρόταση στην παράγραφο 1 και ολόκληρη η παράγραφος 3.
5. Το παράρτημα III αντικαθίσταται από το παράρτημα της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 28 Δεκεμβρίου 2001.

Labels: 0
18
6